Lietuviškoji Vikipedija|  |
| URL | lt.wikipedia.org |
| Tipas | socialinė žiniasklaida, enciklopedija |
| Kalba(-os) | Lietuvių kalba |
| Savininkas | Vikimedijos fondas |
| Startavo | 2003 m. vasario 20 d. |

**Lietuviškoji Vikipedija** – lietuvių kalba kuriamas laisvosios interneto enciklopedijos Vikipedijos skyrius, Vikimedijos fondo projektas. Interneto enciklopedija kuriama, remiantis atvirojo turinio (angl. *open content*) bei vikio (angl. *wiki*) principais. 

Nors ir nepriklausomo tyrimo niekas neatliko, galima spėti, jog lietuviškojoje, kaip ir angliškojoje Vikipedijoje, turinį iš esmės kuria tik 1 proc. veikliausių redaktorių-savanorių. Vikipedija yra viena iš lankomiausių svetainių Lietuvoje. Lietuviškų puslapių peržiūrų skaičius siekia apie 10 mln. per mėnesį, kitais duomenimis – 2 mln.

Šiuo metu lietuviškoje Vikipedijoje yra **215 520** straipsniai. Per pastaruosius metus kasmet sukuriama daugiau nei 5 000 naujų straipsnių. Lietuviškoji Vikipedija iš viso buvo redaguota daugiau nei 5 mln. kartų. Vienas puslapis buvo redaguotas vidutiniškai apie 13 kartų. Administratorių teisės suteiktos 9 dalyviams. Registruotų naudotojų paskyrų skaičius siekia per 100 tūkst. Aktyvių dalyvių, t. y. dalyvių, nors kartą per paskutinį mėnesį redagavusių Vikipediją, – apie 300. Be to, pažymėtina, kad autoriai straipsnius redaguoja ir kartais kuria pasitelkdami botus. Dauguma jų – valdomi ne Lietuvos dalyvių, yra tarptautiniai, t. y. veikiantys įvairiuose nacionaliniuose Vikipedijos skyriuose (anglų, vokiečių, prancūzų ir kitomis kalbomis).

Istorija
--------

Palyginti su germanų bei romanų kalbų Vikipedijos skyriais, lietuviškoji Vikipedija pradėta kurti gana vėlai – tik 2003 m. vasario mėn. (pavyzdžiui, angliškoji Vikipedija įkurta 2001 m. sausio 15 d. vokiškoji ir prancūziškoji – 2001 m. kovo mėn.). Tačiau lietuviškoji Vikipedija pradėta kurti anksčiausiai iš visų Vikipedijos skyrių baltų kalbomis. Po lietuviškosios Vikipedijos ėjo Latviškoji Vikipedija (2003 m. birželio mėn.). Žemaitiškosios Vikipedijos idėja Metaviki lygmeniu iškelta 2005 m. rugpjūčio mėn. faktiškai realizuota 2006 m. pavasarį. Latgališkoji Vikipedija pradėta kurti 2005 m. gruodį, faktiškai realizuota – 2011 m. kovo 18 d.

2003 m. vasario 20 d. laisvojoje enciklopedijoje buvo sukurtas pirmasis lietuviškas straipsnis (*kompiuteris*). Iki 2003 metų spalio mėnesio Laisvosios enciklopedijos projektas lietuvių kalba praktiškai nebuvo plėtojamas: buvo sukurta vos apie 20 straipsnių. Vėliau straipsnių pamažu gausėjo. Į projektą įsitraukė nauji veiklūs Vikipedijos naudotojai, o 2004 m. balandžio mėnesį iš anglų į lietuvių kalbą buvo pradėta versti lietuviškos Vikipedijos vartotojo sąsaja.

Straipsniai
-----------

*Daugiau informacijos galite rasti straipsnyje Vikipedija:Vikipedijos straipsnių statistika ir Vikipedija:Aktualijos.*
2003 m. spalį Vikipedijoje tebuvo 20 straipsnių, o iki metų pabaigos sukurti 38. 2005 m. gruodžio 14 d. Vikipedija peržengė 10 tūkst. straipsnių ribą, 2006 m. liepos 13 d. – 25 tūkst. 2007 m. rugpjūčio 1 d. – 50 tūkst. 2008 m. spalio 27 d. – 75 tūkst. 2010 m. sausio 18 d. enciklopedijoje sukurtas 100 tūkstantasis straipsnis. 2011 m. sausio 11 d. pasiekė 125 tūkst. straipsnių skaičių, 2012 m. balandžio 14 d. – 150 tūkst. 2015 m. gruodžio 9 d. – 175 tūkst. 2018 m. spalio 22 d. Vikipedijoje jau buvo 190 tūkst. straipsnių, 2020 m. birželio 13 d. – 200 tūkst.

Taip pat skaitykite
-------------------

* Vikipedija:Statistika
* Žemaitiškoji Vikipedija
* Latviškoji Vikipedija
* Latgališkoji Vikipedija

Šaltiniai
---------

1. ↑  „Wikipedia isn't as democratic as you might think". *Futurity*. 2017-11-07. Nuoroda tikrinta 2017-12-07.
2. 1 2  *Lietuviška „Vikipedija": turinį iš esmės kuria tik 1 proc. aktyviausių vartotojų*. Technologijos.lt. Nuoroda tikrinta 2022-06-16.
3. ↑  Aktyvių naudotojų sąrašas. „Statistika". Vikipedija. 2022-10-30.
4. ↑  Kokybiškasis naudotojų indėlis (pagal keitimų skaičių nuo projekto gyvavimo pradžios ir pastarojo mėnesio puslapių peržiūras)
5. ↑  „GemiusBaltic: May 2022 summary". *Gemius Global*. Nuoroda tikrinta 2022-06-16.
6. ↑  „Siteviews Analysis". *tools.wmflabs.org*. Nuoroda tikrinta 2022-06-16.
7. ↑  „lt.wikipedia.org Traffic Statistics". *SimilarWeb*. Nuoroda tikrinta 2022-06-16.
8. ↑  „Wikistats 2.0". *stats.wikimedia.org*. Suarchyvuotas originalas 2020-01-24. Nuoroda tikrinta 2018-03-13. `{{cite web}}`: Nežinomas parametras `|dead-url=` ignoruotas (`|url-status=` suggested) (pagalba)
9. ↑  „Statistika". *Vikipedija*. 2016-12-01.

Nuorodos
--------

* Skaitomiausi straipsniai (statistika atnaujinama kas mėnesį)
* Svetainės peržiūrų skaičius (statistika atnaujinama kas dieną)